b'\n_START_ARTICLE_\nPekka Henrik Martin\n_START_PARAGRAPH_\nPekka Henrik Martin (s. 20. hein\xc3\xa4kuuta 1925 Tampere) on suomalainen graafinen suunnittelija. Taiteellisen koulutuksen h\xc3\xa4n sai Taideteollisuusopistossa (nyk. Taideteollinen korkeakoulu) 1946\xe2\x80\x931950. Martin toimi Helsingin Osuuskaupassa (HOK) somistajana 1946\xe2\x80\x931953 ja Osuustukkukaupassa (OTK) mainosgraafikkona 1953\xe2\x80\x931958. Pisimm\xc3\xa4n ty\xc3\xb6uran h\xc3\xa4n teki Mainostoimisto Oy SEK Ab:ssa, mainosgraafikkona 1958\xe2\x80\x931963 ja art directorina 1963\xe2\x80\x931983._NEWLINE_Martin on saavuttanut tunnustusta lukuisilla liikemerkeill\xc3\xa4\xc3\xa4n. H\xc3\xa4n on perehtynyt my\xc3\xb6s heraldiikkaan ja suunnitellut vaakunoita._NEWLINE_Martin j\xc3\xa4i el\xc3\xa4kkeelle 1984, ja h\xc3\xa4nelle my\xc3\xb6nnettiin valtion ylim\xc3\xa4\xc3\xa4r\xc3\xa4inen taiteilijael\xc3\xa4ke 1986.\n_START_SECTION_\nMuut ansiot\n_START_PARAGRAPH_\nMartin on osallistunut lukuisiin koti- ja ulkomaisiin n\xc3\xa4yttelyihin. Kotimaisia mm. Mainosgraafikot ry:n k\xc3\xa4ytt\xc3\xb6grafiikan n\xc3\xa4yttelyt sek\xc3\xa4 Vuoden Huiput -n\xc3\xa4yttelyt. Ulkomaisia mm. Kansainv\xc3\xa4linen julistebiennale Varsovassa 1968 ja 1972, Kansainv\xc3\xa4linen k\xc3\xa4ytt\xc3\xb6grafiikan n\xc3\xa4yttely Brnossa 1983 ja Mainosgraafikot ry:n juliste- ja liikemerkkin\xc3\xa4yttely Tokiossa 1983._NEWLINE_Martinin julisteita on kokoelmissa \xe2\x80\x9dMuzeum Narodowe w Warszawie\xe2\x80\x9d (Varsova), \xe2\x80\x9dStedelijk Museum\xe2\x80\x9d (Amsterdam) ja \xe2\x80\x9dLahden julistemuseo\xe2\x80\x9d (Lahti)._NEWLINE_Martinin k\xc3\xa4ytt\xc3\xb6grafiikan t\xc3\xb6it\xc3\xa4 on julkaistu graafisen suunnittelun ammattijulkaisuissa \xe2\x80\x9dModern Publicity\xe2\x80\x9d (32/1962\xe2\x80\x9363, Englanti), \xe2\x80\x9dGraphis Annual\xe2\x80\x9d (1979, Sveitsi) ja \xe2\x80\x9dTrade Marks & Symbols\xe2\x80\x9d (vol. 2 / 1973, USA) sek\xc3\xa4 teoksessa \xe2\x80\x9dSuomalaisia liikemerkkej\xc3\xa4 \xe2\x80\x93 100 + Finnish Symbols and Trademarks\xe2\x80\x9d (1992, Suomi).'